題虔州東禪圓照師新作御書閣
作者：黄庭堅
朝代：宋

paragraphs: 城東寶坊金翠重，道人修惠翦蒿蓬。
一瓶一鉢三十年，瓊榱碧瓦上秋空。
稻田磨衲擁黄髮，更築書閣諸天中。
三后在天遺聖墨，百神受職扶琳宮。
文思帝澤餘溫潤，雨露下國常年豐。
章川貢川結襟带，梅嶺桂嶺來朝宗。
參旗斗柄略欄楯，清坐耳聞河漢風。
道人飽參口掛壁，頗喜作詩如己公。
家風秀句刻琬琰，邀我落筆何能工。
安得雄文壓勝境，九原喚起杜陵翁。